Welkom-polisie op soek na vier mansDie polisie in Welkom het Donderdag ŉ beroep gedoen op die publiek om hulle by te staan in hul soektog na vier mans in verband met ŉ kaping en diefstal. “Die polisie versoek enigiemand met inligting om na vore te kom sodat die skuldiges aan die pen kan ry,” het kapt. Stephen Thakeng, woordvoerder van die polisie, gesê. Die rooftog het in Februarie in Hennenman naby Welkom plaasgevind. Die vier mans het ŉ sakeman gekaap en sy selfoon gesteel voordat hulle gevlug het. Die polisie het die mans agternagesit, maar hulle het ná ŉ skietgeveg gevlug. Thakeng sê die polisie sukkel om die mans op te spoor. “Ons het tot dusver nog geen leidraad oor waar die mans hulleself bevind nie en ons versoek die publiek om ons hiermee te help.” Enigiemand met meer inligting oor die diefstal of die verdagtes word versoek om met die polisie in Welkom in verbinding te tree.